กรุงไทยสั่งลุยกองอสังหาฯ
เล็งเพิ่มทุน-ออกใหม่รวม2หมื่นล้าน พร้อมดันกองเทสโก้ฯขายไตรมาส1
24 ม.ค. 2555

เล็งเพิ่มทุน-ออกใหม่รวม2หมื่นล้าน พร้อมดันกองเทสโก้ฯขายไตรมาส1
บลจ.กรุงไทย เปิดศึกกองทุนอสังหาริมทรัพย์ “ชวินดา” มั่นใจปีนี้โตอีก 2 หมื่นล้านบาท เล็งโรงแรม-ออฟฟิศ-ศูนย์การค้า พร้อมเข็นกองเทสโก้ โลตัส ออกขายภายในไตรมาสแรก 
นางชวินดา หาญรัตนกูล รองกรรมการผู้จัดการ ผู้บริหารสายงานกองทุนอสังหาริมทรัพย์และกองทุนส่วนบุคคล บริษัทหลักทรัพย์จัดการกองทุน (บลจ.) กรุงไทย กล่าวว่า ปีนี้ บลจ.กรุงไทย จะยังคงรุกธุรกิจกองทุนรวมอสังหาริมทรัพย์ต่อเนื่อง โดยมีแผนที่จะออกกองทุนที่ลงทุนในอสังหาริมทรัพย์ประเภทโรงแรม อาคารสำนักงาน และศูนย์การค้า ซึ่งมีทั้งการจัดตั้งกองทุนใหม่และการเพิ่มทุนกองทุนที่มีอยู่เดิม
“ถ้าดูจากแผนที่วางไว้ ก็ต้องบอกว่าปีนี้เรารุกธุรกิจกองทุนอสังหาริมทรัพย์ และหากสามารถทำได้ตามเป้าหมายที่ตั้งไว้จะทำให้มีสินทรัพย์เพิ่มขึ้นอีก 2 หมื่นล้านบาท” นางชวินดา กล่าว
พร้อมกันนี้ นางชวินดายังกล่าวถึงความคืบหน้าการจัดตั้งกองทุนรวมอสังหาริมทรัพย์และสิทธิการเช่าเทสโก้ โลตัสรีเทล โกรท ซึ่งเลื่อนการเสนอขายมาจากเดือน พ.ย. 2554 เนื่องจากได้รับผลกระทบจากเหตุการณ์น้ำท่วมว่า พยายามที่จะเสนอขายให้ได้ภายในไตรมาสแรกของปีนี้ โดยได้ยื่นขอจัดตั้งกองทุนไปแล้ว อย่างไรก็ตามจะสามารถเสนอขายได้ภายในช่วงเวลาที่กำหนดไว้ได้หรือไม่นั้น ขึ้นอยู่กับความพร้อมของบริษัท เอก-ชัย ดิสทริบิวชั่น ซิสเทม (เทสโก้ โลตัส) ซึ่งเป็นเจ้าของอสังหาริมทรัพย์ และภาวะตลาดด้วย
ทั้งนี้ กองทุนเทสโก้ฯ จะลงทุนในศูนย์การค้าทั้งหมด 15 แห่ง ทั้งในกรุงเทพมหานครและต่างจังหวัด แต่จากสถานการณ์น้ำท่วมมี 2 สาขาที่ได้รับผลกระทบ คือ ศาลายาและนวนคร ซึ่งอยู่ระหว่างการพิจารณาว่าจะซ่อมแซมหรือจะเปลี่ยนไปลงทุนในสาขาอื่นแทน 
นอกจากนี้ นางชวินดายังกล่าวถึงการจัดตั้งกองทุนรวมโครงสร้างพื้นฐานว่า อยู่ระหว่างการพิจารณาลงทุนในธุรกิจด้านพลังงาน 2 กองทุน และคาดว่าขนาดกองทุนน่าจะมากกว่ากองทุนละ 1,000 ล้านบาท 
อย่างไรก็ตาม นางชวินดา กล่าวว่า ขนาดกองทุนนั้นจะขึ้นอยู่กับรูปแบบของกองทุน ว่าจะมีการกู้เงินเพื่อลงทุนควบคู่ด้วยหรือไม่ หากใช้เงินกู้ร่วมด้วยจะทำให้ขนาดกองทุนไม่มากนัก ซึ่งเบื้องต้นคาดว่าจะใช้รูปแบบการระดมทุนผสมกับการกู้เงินเพื่อสร้างผลตอบแทนที่ดีขึ้น เนื่องจากธุรกิจพลังงานเป็นธุรกิจที่ภาครัฐต้องดูแลอย่างใกล้ชิด ทำให้การอัตราการเติบโตของผลตอบแทนมีไม่มากนัก 
ก่อนหน้านี้ นายสมชัย บุญนำศิริ กรรมการผู้จัดการ บลจ.กรุงไทย กล่าวว่า ปีนี้มีเป้าหมายเพิ่มสินทรัพย์สุทธิภายใต้การ บริหาร (เอยูเอ็ม) ให้เป็น 4 แสนล้านบาท โดยเน้นธุรกิจกองทุนอสังหาริมทรัพย์และกองทุนรวมโครงสร้างพื้นฐาน